b'\n_START_ARTICLE_\nPatric Kjellberg\n_START_SECTION_\nUra Ruotsissa\n_START_PARAGRAPH_\nKjellbergin kasvattajaseura on Rosersberg/Arlanda 73 HC. H\xc3\xa4n siirtyi my\xc3\xb6hemmin juniorina Falu IF:\xc3\xa4\xc3\xa4n, jossa Kjellberg pelasi ensimm\xc3\xa4iset pelins\xc3\xa4 aikuisten sarjoissa I-divisioonassa kaudella 1985\xe2\x80\x931986. H\xc3\xa4n pelasi joukkueessa viisi ottelua tehden kaksi sy\xc3\xb6tt\xc3\xb6pistett\xc3\xa4. Varsinainen tulokaskaudellaan 1986\xe2\x80\x931987 Kjellberg teki 32 ottelussa tehopisteet 11+13=24. Montr\xc3\xa9al Canadiens varasi h\xc3\xa4net 83. pelaajana NHL:n vuoden 1988 varaustilaisuudessa._NEWLINE_Kaudeksi 1988\xe2\x80\x931989 Kjellberg siirtyi sarjatasoa ylemm\xc3\xa4s Elitserieniin AIK:n joukkueeseen. Ensimm\xc3\xa4isell\xc3\xa4 Elitserien-kaudellaan h\xc3\xa4n teki 25 runkosarjaottelussa tehopisteet 7+8=15. Nelj\xc3\xa4nnell\xc3\xa4 Elitserien-kaudellaan, 1991\xe2\x80\x931992 Kjellberg teki runkosarjassa tehopisteet 20+13=33. H\xc3\xa4n oli AIK:n paras maalintekij\xc3\xa4 ja toiseksi paras pistemies sek\xc3\xa4 koko Elitserienin seitsem\xc3\xa4nneksi paras maalintekij\xc3\xa4 HV71:n Ove Th\xc3\xb6rnbergin ja F\xc3\xa4rjestadsin Staffan Lundhin kanssa._NEWLINE_Kjellberg siirtyi kaudeksi 1992\xe2\x80\x931993 Montr\xc3\xa9al Canadiensin organisaatioon. H\xc3\xa4n pelasi l\xc3\xa4hes koko kauden sen farmijoukkue Fredericton Canadiensissa, AHL:ss\xc3\xa4, mutta Kjellberg debytoi my\xc3\xb6s NHL:ss\xc3\xa4, jossa h\xc3\xa4n pelasi seitsem\xc3\xa4n ottelua ilman tehopisteit\xc3\xa4. Kjellberg palasi kuitenkin kaudeksi 1993\xe2\x80\x931994 Elitserieniin ja siirtyi HV71:een. H\xc3\xa4n oli tehopisteill\xc3\xa4 11+17=28 joukkueen paras sy\xc3\xb6tt\xc3\xa4j\xc3\xa4 ja toiseksi paras pistemies Stefan \xc3\x96rnskogin j\xc3\xa4lkeen. Kjellbergin seuraava kausi 1994\xe2\x80\x931995 p\xc3\xa4\xc3\xa4ttyi vain 29 runkosarjaotteluun loukkaantumisen takia. H\xc3\xa4n kuitenkin voitti Ruotsinmestaruuden kev\xc3\xa4\xc3\xa4ll\xc3\xa4 1995._NEWLINE_Vuodet 1995\xe2\x80\x931998 Kjellberg pelasi Djurg\xc3\xa5rdens IF:ss\xc3\xa4. H\xc3\xa4n oli kaudella 1996\xe2\x80\x931997 tehopisteill\xc3\xa4 29+11=40 koko Elitserienin runkosarjan maalip\xc3\xb6rssin toinen Bryn\xc3\xa4sin Jevgeni Davidovin j\xc3\xa4lkeen. Pistep\xc3\xb6rssiss\xc3\xa4 Kjellberg sijoittui kymmenenneksi. Seuraavalla kaudella 1997\xe2\x80\x931998 h\xc3\xa4n teki tehopisteill\xc3\xa4 30+18=48 Elitserienin yhden kauden piste-enn\xc3\xa4tyksens\xc3\xa4. Kjellberg voitti Elitserienin maalip\xc3\xb6rssin ja sijoittui pistep\xc3\xb6rssiss\xc3\xa4 toiseksi Fr\xc3\xb6lundan Ville Peltosen j\xc3\xa4lkeen. H\xc3\xa4n voitti kauden p\xc3\xa4\xc3\xa4tteeksi my\xc3\xb6s Elitserien-hopeaa sek\xc3\xa4 liigan herrasmiespelaajalle my\xc3\xb6nnett\xc3\xa4v\xc3\xa4n Rinkers Riddaren.\n_START_SECTION_\nNHL-ura\n_START_PARAGRAPH_\nKaudeksi 1998\xe2\x80\x931999 Kjellberg palasi NHL:\xc3\xa4\xc3\xa4n tehdess\xc3\xa4\xc3\xa4n sopimuksen uutena joukkueena liigaan liittyneen Nashville Predatorsin kanssa. H\xc3\xa4n ei pelannut kauden aikana farmijoukkueessa. Ensimm\xc3\xa4isell\xc3\xa4 kokonaisella NHL-kaudellaan  h\xc3\xa4n teki 71 runkosarjaottelussa tehopisteet 11+20=31. Seuraavalla kaudella 1999\xe2\x80\x932000 Kjellberg teki NHL:n yhden kauden piste-enn\xc3\xa4tyksens\xc3\xa4 tehopistein 23+23=46, joilla h\xc3\xa4n oli Nashvillen toiseksi paras pistemies Cliff Ronningin j\xc3\xa4lkeen. Kaudella 2000\xe2\x80\x932001 tehdyill\xc3\xa4 tehopisteill\xc3\xa4 14+31=45 h\xc3\xa4n oli joukkueen sis\xc3\xa4isen pistep\xc3\xb6rssin kolmas._NEWLINE_Nashville myi Kjellbergin marraskuussa 2001 Mighty Ducks of Anaheimiin, josta seura sai vaihdossa Petr Tenkr\xc3\xa1tin. Kjellbergin uran viimeisen NHL-kauden 2002\xe2\x80\x932003 p\xc3\xa4\xc3\xa4tteeksi Anaheim eteni aina Stanley Cup -finaaleihin asti, mutta New Jersey Devils voitti ottelusarjan voitoin 4\xe2\x80\x933. Kjellberg j\xc3\xa4tti joukkueensa kuitenkin jo kymmenen pudotuspeliottelun j\xc3\xa4lkeen henkil\xc3\xb6kohtaisiin syihin vedoten. H\xc3\xa4n ilmoitti uransa lopettamisesta kes\xc3\xa4kuussa 2003.\n_START_SECTION_\nMaajoukkue\n_START_PARAGRAPH_\nKjellberg oli voittamassa Ruotsille olympiakultaa Lillehammerista 1994. H\xc3\xa4n pelasi olympialaisissa my\xc3\xb6s Albertvilless\xc3\xa4 1992 ja Naganossa 1998. Kjellberg pelasi MM-kilpailuissa vuosina 1992 ja 1998 voittaen molemmissa turnauksissa maailmanmestaruuden._NEWLINE_Kjellberg voitti my\xc3\xb6s alle 20-vuotiaiden MM-hopeaa vuonna 1989 ja alle 18-vuotiaiden Euroopanmestaruuden vuonna 1987. J\xc3\xa4lkimm\xc3\xa4isen\xc3\xa4 mainitussa turnauksessa h\xc3\xa4net valittiin turnauksen t\xc3\xa4hdist\xc3\xb6kent\xc3\xa4lliseen.\n_START_SECTION_\nUran j\xc3\xa4lkeen\n_START_PARAGRAPH_\nKjellberg toimi kaudella 2009\xe2\x80\x932010 Allsvenskan-joukkue Leksands IF:n toimitusjohtajana.'